**Република Србија**

**ОПШТИНА ЉУБОВИЈА**

**-Општинско веће-**

Број: 06-78/2022-02

23.03.2022. године

**Љ у б о в и ј а**

 На основу члана 4. Одлуке о бесповратном суфинансирању активности на инвестиционом одржавању и унапређењу својстава зграда, поступку доделе средстава, проценту учешћа и условима под којим општина Љубовија учествује у финансирању активности одржавања, бр. 06-77/2022-02 од 23.03.2022. године, и Одлуке орасписивању јавног позива за бесповратно суфинансирање активности на унапређењу својстава зграда на територији општине Љубовија за 2022. годину, бр. 06-78/2022-02 од 23.03.2022. године, Општинско веће општине Љубовија расписује:

 **ЈАВНИ ПОЗИВ**

**ЗА БЕСПОВРАТНО СУФИНАНСИРАЊЕ АКТИВНОСТИ НА УНАПРЕЂЕЊУ СВОЈСТАВА ЗГРАДА НА ТЕРИТОРИЈИ ОПШТИНЕ ЉУБОВИЈА**

 **I**

 **ПРЕДМЕТ ЈАВНОГ ПОЗИВА**

Предмет Јавног позива је додела средстава за бесповратно суфинансирање активности на унапређењу својстава зграде и то израда фасаде (са или без изолације), у циљу побољшања естетског изгледа и енергетске ефикасности објекта.

 Укупан износ средстава намењен за бесповратно суфинансирање, по овом Јавном позиву, износи 5.000.000,00 динара са ПДВ-ом. Учешће општине Љубовија, по једној пријави, у суфинансирању напред наведених радова може износити максимално 50% од предрачунске вредности неопходних радова.

 Укупна вредност радова по појединачној пријави не може износити више од 3.000.000,00 динара са ПДВ-ом.

 **II**

 **УЧЕСНИЦИ ЈАВНОГ ПОЗИВА**

 Учесници Јавног позива могу бити лица која у складу са Законом врше послове управљања стамбеним зградама на територији општине Љубовија, у складу са чланом 6. Одлуке о бесповратном суфинансирању активности на инвестиционом одржавању и унапређењу својстава зграда, поступку доделе средстава, проценту учешћа и условима под којим општина Љубовија учествује у финансирању активности одржавања број 06-77/2022-02 од 23.03.2022. године.

 Пријава се може поднети за зграде које се налазе на територији општине Љубовија уз услов да је неопходна израда фасаде (са или без изолације) на целом објекту.

 Поступак јавног позива спроводи Комисија за избор пројеката за бесповратно суфинансирање активности инвестиционог одржавања и унапређења својстава зграда (у даљем тексту: Комисија).

 **III**

 **ДОКУМЕНТАЦИЈА**

Приликом подношења пријаве на Јавни позив прилаже се следећа документација:

1. Попуњен и потписан образац пријаве (образац пријаве може се преузети на писарници Општинске управе општине Љубовија и на интернет страници општине Љубовија);
2. Jедан од следећих доказа који се односе на легалност стамбеног објекта:
	1. доказ о изградњи објекта пре доношења прописа о изградњи;
	2. грађевинску дозволу добијену кроз редован поступак обезбеђења дозволе;
	3. решење о легалности објекта добијену из поступка легализације;
	4. решење о озакоњењу;
3. решење грађевинског инспектора којим се налаже извођење радова у циљу отклањања непосредне опасности по живот, здравље и безбедност људи (уколико исто стамбена заједница поседује);
4. одлука скупштине стамбене заједнице о подношењу пријаве на јавни позив;
5. предмер и предрачун оверен од стране лиценцираног пројектанта;
6. предлог боје фасаде – одштампан у колору;
7. оверена изјава подносиоца пријаве о ранијем коришћењу средстава буџета општине Љубовија за исте намене (за објекат који је предмет захтева);

 Општина Љубовија даје сагласност на боју фасаде коју предложе подносиоци пријаве.

 **IV**

 **ПОДНОШЕЊЕ ПРИЈАВЕ**

Пријаву на јавни позив подноси стамбена заједница преко органа управљања (управник или професионални управник).

Пријаве се подносе у затвореној коверти, директно на писарници Општинске управе општине Љубовија или поштом на адресу: **Општинска управа општине Љубовија, ул. Војводе Мишића 45, 15320 Љубовија,** са назнаком „Пријава на јавни позив за бесповратно суфинансирање активности на унапређењу својстава зграда на територији општине Љубовија – не отварати“.

Образац пријаве и изјаве може се преузети на сајту општине Љубовија или на шалтеру Општинске управе општине **Љубовија.**

**Рок за подношење пријава је 30 дана од дана објављивања јавног позива.**

 **V**

 **КРИТЕРИЈУМИ ЗА РАНГИРАЊЕ**

 **И ИЗБОР ПРОЈЕКАТА**

Рангирање и избор пројеката који ће бити суфинансирани врши се применом следећих критеријума:

1. хитност интервенције – максималан број бодова је 35;
2. број бодова (максимално 20) добијен као резултат формуле *максималан број бодова \* (1 –* $\frac{вредност радова по м2 објекта –минимална вредност радова по м2 објекта}{вредност радова по м2 објекта }$*)*, при чему се вредност радова по м2 објекта рачуна као количник укупне цене радова исказане у динарима из предрачуна и бруто површине објекта исказане у м2 из листа непокретности;
3. број станова у згради (до 10 станова – 10 бодова, до 20 станова – 20 бодова, преко 20 станова – 30 бодова);
4. да ли су у задњих 10 година коришћена средства буџета општине **Љубовија за исте намене** (ако средства нису коришћена максималан број бодова је 15, а ако су средства већ коришћена максималан број бодова је 5).

Максималан број бодова који сe може доделити пројекту је 100.

У случају да два или више пројеката буду вредновани са истим бројем бодова, предност у додели средстава има пројекат који је добио више бодова по основу хитности.

Средства за суфинансирање пројеката биће додељена пројектима који испуњавају услове прописане овом одлуком, а до висине укупно одобрених средстава у буџету општине **Љубовија.**

 **VI**

 **ОБАВЕЗЕ ПОДНОСИОЦА ПРИЈАВЕ**

Након избора пројеката стамбене заједнице потписују уговор са извођачем радова и исте се обавезују да у року од 15 дана од потписивања уговора Комисији доставе:

* прибављено одобрење надлежног органа за извођење радова у складу са прописима којима се регулише област планирања и изградње;
* доказ да су у складу са законским прописима спровели поступак у вези избора извођача радова (позив за подношење понуда упућен на најмање три адресе извођача радова)
* доказ о обезбеђењу стручног надзора у складу са прописима којима се регулише област планирања и изградње (потписан уговор са надзорним органом).

Стамбена заједница се обавезује да одобрена средства оправда до 31.12.2022. године.

 **VII**

 **РАНГИРАЊЕ ПРИЈАВА, ОДЛУКА О ДОДЕЛИ**

 **СРЕДСТАВА И СПРОВОЂЕЊЕ**

Комисија у року од 3 дана од дана истека рока за подношење пријава врши отварање поднетих пријава.

Пријаве које су поднете након истека рока за подношење сматраће се неблаговременим и исте неће бити предмет разматрања Комисије. Пријаве уз које није достављена комплетна документација сматраће се неуредним и исте такође неће бити разматране. У оба случаја пријаве се одбацују решењем.

 Најкасније у року од 8 дана од дана истека рока за подношење пријава Комисија је дужна да сачини прелиминарну ранг листу и исту достави свим учесницима јавног позива као и да листу објави на интернет страници општинеи огласној табли општинске управе.

На листу из става 1. подносиоци пријава са прелиминарне ранг листе имају право приговора Комисији у року од 8 дана од дана њеног објављивања. Приговор се у писаној форми подноси на писарници Општинске управе општине Љубовија. Комисија је дужна да одлучи по приговорима у року од 8 дана од дана пријема истих. Након одлучивања по приговорима Комисија сачињава коначну ранг листу. Иста се доставља и објављује идентично као и прелиминарна ранг листа.

Након утврђивања коначне ранг листе од стране Комисије, председник општине доноси решење о додели средстава за бесповратно суфинансирање активности инвестиционог одржавања и унапређења својстава зграда.

 На решење подносилац пријаве има право жалбе Општинском већу општине Љубовија у року од 15 дана од дана пријема решења. Одлука Општинског већа је коначна.

 Након правноснажности решења подносиоци пријава (стамбене заједнице) којима су одобрена средства обавезни су да у року од 21 дан Комисији доставе потписан уговор са извођачем радова. Одобрена средства биће уплаћена извођачу радова по завршетку уговорених радова и након што Комисија, по изласку на терен, изда потврду да су радови изведени како је предвиђено предмером и предрачуном.

 Јавни позив биће објављен на званичној интернет страници општине и огласној табли Општинске управе.

Све потребне информације могу се добити у Општинској управи општине Љубовија (контакт особа – Дарко Васић) или на телефон 015/561-411, локал 106.

 **ПРЕДСЕДНИК**

 **ОПШТИНСКОГ ВЕЋА**

 Милан Јовановић с.р.